b'\n_START_ARTICLE_\nMoss\xc3\xa0rab\n_START_SECTION_\nUsos ideol\xc3\xb2gics moderns i debats\n_START_PARAGRAPH_\nAl segle\xc2\xa0xx, s\'ha fet un \xc3\xbas ideol\xc3\xb2gic del moss\xc3\xa0rab presentant-lo com una llengua rom\xc3\xa0nica \xc3\xbanica parlada en tot al-\xc3\x80ndalus que conservaria i transmetria la cultura hispanovisig\xc3\xb2tica contra la divisi\xc3\xb3 dels regnes cristians del nord, i mantindria la uni\xc3\xb3 visig\xc3\xb2tica anterior d\'Hisp\xc3\xa0nia a desgrat de l\'Islam. Es tracta d\'una insist\xc3\xa8ncia en una unitat pr\xc3\xa8via, com la visig\xc3\xb2tica, com a justificaci\xc3\xb3 del proc\xc3\xa9s de centralitzaci\xc3\xb3 i castellanitzaci\xc3\xb3 d\'Espanya._NEWLINE_Seguint el model del proc\xc3\xa9s d\'islamitzaci\xc3\xb3 de Turquia, P\xc3\xa8rsia i Barbaria, on l\'adopci\xc3\xb3 de l\'islam no implic\xc3\xa0 la substituci\xc3\xb3 ling\xc3\xbc\xc3\xadstica, hom havia arribat a afirmar que parlaven aquesta llengua tant els cristians com els musulmans. Juli\xc3\xa0 Ribera i Tarrag\xc3\xb3 (1912-1915) arrib\xc3\xa0 a parlar d\'una "raza hisp\xc3\xa0nica" i una "llengua hisp\xc3\xa0nica" moss\xc3\xa0rab; per a altres com Francisco Javier Simonet, aquestes eren \xc3\xbaniques arreu d\'al-\xc3\x80ndalus, on s\'hauria donat una situaci\xc3\xb3 de biling\xc3\xbcisme (lleng\xc3\xbces liter\xc3\xa0ries: \xc3\xa0rab cl\xc3\xa0ssic, llat\xc3\xad cl\xc3\xa0ssic; lleng\xc3\xbces col\xc2\xb7loquials: roman\xc3\xa7 i \xc3\xa0rab dialectal). La continuaci\xc3\xb3 de la llengua rom\xc3\xa0nica s\'ha volgut demostrar b\xc3\xa0sicament per l\'exist\xc3\xa8ncia de la literatura aljamiada, de la topon\xc3\xadmia, de diferents vocabularis ar\xc3\xa0bics i de les kharges. En el cas de la topon\xc3\xadmia, ha estat important la interpretaci\xc3\xb3 de top\xc3\xb2nims com Alcan\xc3\xadssia, la Can\xc3\xa8ssia, els Canissis, ses Canessis, la Can\xc3\xa8ncia, Alquen\xc3\xa8nsia i Conesa, derivats de l\'ar\xc3\xa0bic kanisa \'esgl\xc3\xa9sia cristiana\', que indicarien l\'exist\xc3\xa8ncia d\'una comunitat cristiana en \xc3\xa8poca isl\xc3\xa0mica._NEWLINE_La suposici\xc3\xb3 de l\'exist\xc3\xa8ncia del moss\xc3\xa0rab ha trobat suport en l\'aplicaci\xc3\xb3 de l\'adjectiu moss\xc3\xa0rab a altres realitats, religioses i art\xc3\xadstiques. Aix\xc3\xad, es parla de lit\xc3\xbargia moss\xc3\xa0rab de Toledo, m\xc3\xbasica lit\xc3\xbargica moss\xc3\xa0rab tamb\xc3\xa9 de Toledo, lletra medieval moss\xc3\xa0rab, manuscrits moss\xc3\xa0rabs de Toledo escrits amb aquesta lletra i amb glosses en ar\xc3\xa0bic; arquitectura moss\xc3\xa0rab, amb elements ar\xc3\xa0bics (s. IX-X); ornamentaci\xc3\xb3 lit\xc3\xbargica i il\xc2\xb7luminacions dels manuscrits anomenats beats._NEWLINE_D\'altra banda, l\'afirmaci\xc3\xb3 de l\'exist\xc3\xa8ncia i perviv\xc3\xa8ncia del moss\xc3\xa0rab s\'ha emprat per donar suport a l\'afirmaci\xc3\xb3 que hi ha una continu\xc3\xaftat entre la llengua rom\xc3\xa0nica constitutiva del Pa\xc3\xads Valenci\xc3\xa0 i de les Balears i la llengua actual, rebutjant-ne, doncs, la seva catalanitat._NEWLINE_Aquests usos ideol\xc3\xb2gics, sovint basats en interpretacions errades, han estat rebutjats pels historiadors (Antoni Maria Alcover i Sureda, Carme Barcel\xc3\xb3 Torres, Dolors Bramon, Ignatius Burns) i ling\xc3\xbcistes, com Germ\xc3\xa0 Colon, que han arribat a negar l\'exist\xc3\xa8ncia hist\xc3\xb2rica del moss\xc3\xa0rab o a restringir-ne molt el significat. D\'una banda, han fet pal\xc3\xa8s que el ritu, la m\xc3\xbasica, l\'ornamentaci\xc3\xb3 i l\'escriptura moss\xc3\xa0rabs s\xc3\xb3n visig\xc3\xb2tics o hispanoromans, i si alguna vegada procedeixen d\'al-\xc3\x80ndalus, no en s\xc3\xb3n exclusius. L\'arquitectura moss\xc3\xa0rab, l\'ornamentaci\xc3\xb3 i els beats indiquen sols influ\xc3\xa8ncia ar\xc3\xa0biga, per\xc3\xb2 no relaci\xc3\xb3 directa amb una comunitat moss\xc3\xa0rab. D\'altra banda, amb l\'arqueologia i l\'epigrafia no s\'ha demostrat l\'exist\xc3\xa8ncia al Pa\xc3\xads Valenci\xc3\xa0 ni a les Balears de cap comunitat cristiana aut\xc3\xb2ctona en l\'\xc3\xa8poca isl\xc3\xa0mica. Sols s\'han descobert esgl\xc3\xa9sies paleocristianes o de l\'\xc3\xa8poca bizantina en alguns indrets coneguts amb arabismes derivats de l\'ar\xc3\xa0bic KANISA, \'esgl\xc3\xa9sia cristiana\'._NEWLINE_Roger Wright i Carme Barcel\xc3\xb3 Torres han establert que, durant els segles IX i fins a mitjan segle X, a tot estirar, hi hagu\xc3\xa9 una situaci\xc3\xb3 de biling\xc3\xbcisme a al-\xc3\x80ndalus, i despr\xc3\xa9s hi desaparegu\xc3\xa9 el rom\xc3\xa0nic. En el moment de la conquesta catalana, al s. XIII, tampoc no hi ha const\xc3\xa0ncia de l\'exist\xc3\xa8ncia de cristians o de parlants d\'una llengua moss\xc3\xa0rab, sin\xc3\xb3 que tots els musulmans nom\xc3\xa9s parlaven \xc3\xa0rab i el continuaren parlant, com a mostra de resist\xc3\xa8ncia a l\'assimilaci\xc3\xb3, fins que se\'ls expuls\xc3\xa0. S\'ha documentat tamb\xc3\xa9 que, abans de la islamitzaci\xc3\xb3 dels cristians, s\'havia perdut l\'idioma rom\xc3\xa0nic, de manera que hi hagu\xc3\xa9 comunitats cristianes que celebraven els seus ritus en llengua ar\xc3\xa0biga i amb els llibres sagrats tradu\xc3\xafts a aquesta llengua (Toledo, Alafoens; Val\xc3\xa8ncia). Pel que fa a la literatura aljamiada, no reflecteix l\'\xc3\xbas de l\'alfabet ar\xc3\xa0bic pels moss\xc3\xa0rabs, perqu\xc3\xa8 es tracta de traduccions de texts ar\xc3\xa0bics fetes per musulmans aragonesos a partir del s. XIV._NEWLINE_Les preteses paraules moss\xc3\xa0rabs dels vocabularis ar\xc3\xa0bics (vocabularis que demostren el monoling\xc3\xbcisme ar\xc3\xa0bic dels musulmans, com el vocabulari llat\xc3\xad-ar\xc3\xa0bic Vocabulista in arabico, de fra Ramon Mart\xc3\xad) sovint s\xc3\xb3n llatinismes de transmissi\xc3\xb3 llibresca, especialment de la farmacopea, medicina i herboristeria (vocabulari del jueu saragoss\xc3\xa0 Ibn Biqlaris). La resta, en canvi, s\xc3\xad que podrien anomenar-se mossarabismes (fibrair, \'febrer\', imlic, \'melic\'; maranda, \'berenar\'; murxcal, \'rata pinyada\'; quirixta, \'cresta\'; lubba, \'lloba\', etc.). En relaci\xc3\xb3 a les kharges, feien part d\'una col\xc2\xb7lecci\xc3\xb3 que es va difondre per tot al-\xc3\x80ndalus i d\'on els poetes andalusins de les diferents taifes pouaven per a llurs moaxakhes; no serveixen, doncs, per a documentar ni l\'exist\xc3\xa8ncia d\'una llengua rom\xc3\xa0nica contempor\xc3\xa0nia de la moaxakha ni relacionar les seves caracter\xc3\xadstiques amb l\'indret on es compongu\xc3\xa9 la moaxakha. D\'altra banda, hi ha la dificultat afegida per al coneixement del roman\xc3\xa7 del fet que les kharges es coneguin per texts aljamiats, \xc3\xa9s a dir, escrits en alfabet ar\xc3\xa0bic i, per tant, sense les vocals, a les quals cal suplir sense gaire garanties de reeixir per manca de m\xc3\xa9s documentaci\xc3\xb3. En refer\xc3\xa8ncia a la topon\xc3\xadmia i als antrop\xc3\xb2nims suposadament moss\xc3\xa0rabs, llur exist\xc3\xa8ncia no \xc3\xa9s cap prova de la perviv\xc3\xa8ncia del moss\xc3\xa0rab durant gaire temps._NEWLINE_No hi ha cap motiu fonamentat cient\xc3\xadficament per a afirmar que les caracter\xc3\xadstiques dels top\xc3\xb2nims d\'origen llat\xc3\xad transmesos per l\'\xc3\xa0rab procedeixin d\'una llengua parlada durant gran part del per\xc3\xadode isl\xc3\xa0mic, i fins i tot fins en la conquesta cristiana, sin\xc3\xb3 que s\'han d\'atribuir a un estadi d\'evoluci\xc3\xb3 del llat\xc3\xad al Pa\xc3\xads Valenci\xc3\xa0 i a les Balears anterior a la islamitzaci\xc3\xb3 o dels seus primers estadis. Cal afegir-hi que, en el cas del l\xc3\xa8xic com\xc3\xba, segons els estudis recents al Pa\xc3\xads Valenci\xc3\xa0, la majoria dels presumptes mossarabismes no s\xc3\xb3n sin\xc3\xb3 arcaismes catalans, aragonesismes, occitanismes o castellanismes: brullo, \'brossat\'; fardatxo, \'llangardaix\'; foia, \'clotada\'; gaiata, gaiato, \'crossa\'; mundar, \'esporgar\', etc. (a les Balears, sense contacte amb Arag\xc3\xb3 i Castella, podria haver-hi alguns arcaismes catalans, occitanismes i italianismes). Pel que fa als top\xc3\xb2nims, nom\xc3\xa9s coneguts per documents llatins, les seves caracter\xc3\xadstiques sovint s\xc3\xb3n atribu\xc3\xafbles a la llatinitzaci\xc3\xb3 per obra dels escrivans (en el cas del Llibre del repartiment de Mallorca, una de les millors fonts per a con\xc3\xa8ixer la topon\xc3\xadmia, la versi\xc3\xb3 catalana \xc3\xa9s una traducci\xc3\xb3 de la versi\xc3\xb3 llatina i n\'hi una en \xc3\xa0rab). Alguns dels aragonesismes, per\xc3\xb2, podrien ser arabismes d\'origen roman\xc3\xa7 andalus\xc3\xad._NEWLINE_Les caracter\xc3\xadstiques fon\xc3\xa8tiques del moss\xc3\xa0rab valenci\xc3\xa0 i balear foren establertes per Manuel Sanchis Guarner a partir de la topon\xc3\xadmia, el l\xc3\xa8xic com\xc3\xba i les dades del Vocabulista in arabico. Els mossarabismes l\xc3\xa8xics, per\xc3\xb2, havien estat transmesos al catal\xc3\xa0 per l\'\xc3\xa0rab vulgar, al qual ja havien estat adaptats, i despr\xc3\xa9s s\'adaptaren de bell nou al catal\xc3\xa0._NEWLINE_Malgrat aix\xc3\xb2, les dades conegudes permeten d\'afirmar que l\'evoluci\xc3\xb3 del llat\xc3\xad vulgar valenci\xc3\xa0, bale\xc3\xa0ric i toled\xc3\xa0 fou semblant (tots feien part de la Hispania Cartaginense que arrib\xc3\xa0 a tenir la capital a Toledo). I totes aquestes foren diferents de l\'evoluci\xc3\xb3 de la plana de Lleida, que fou m\xc3\xa9s semblant a la del catal\xc3\xa0. De l\'observaci\xc3\xb3 dels trets dels romancismes transmesos per l\'\xc3\xa0rab i del monoling\xc3\xbcisme ar\xc3\xa0bic de la poblaci\xc3\xb3 valenciana anterior a la conquesta de Jaume I no es pot deduir pas, doncs, que el valenci\xc3\xa0 actual tingui cap relaci\xc3\xb3 amb el roman\xc3\xa7 primitiu valenci\xc3\xa0._NEWLINE_En l\'\xc3\xa0mbit de l\'etimologia catalana, cal esmentar com a defensor de la hip\xc3\xb2tesi del moss\xc3\xa0rab Joan Coromines i Manuel Sanchis Guarner, encara que aquest reconegu\xc3\xa9s la manca d\'uni\xc3\xb3 dels moss\xc3\xa0rabs i la seva inestabilitat. Germ\xc3\xa0 Col\xc3\xb3n s\'ha destacat, en l\'estudi del l\xc3\xa8xic, contra l\'atribuci\xc3\xb3 al moss\xc3\xa0rab de molts aragonesismes, etc.'